ТхакIуэ уахътыншэхэр
КъБР-м ЦIыхубэ хъыбарегъащIэ IуэхущIапIэхэмкIэ, дин, жылагъуэ зэгухьэныгъэхэмкIэ и министерствэм къызэригъэпэщауэ Къэбэрдей-Балъкъэр къэрал университетым усыгъэм и пшыхь щекIуэкIащ. Ар теухуат ермэлы усакIуэ, музыкант Саят-Нова къызэралъхурэ илъэс 300, Вовчок Марко илъэси 180-рэ зэрырикъум.
Университетым и библиотекэм щеджэ и пэшым щызэхуэсат лъэпкъ зэмылIэужьыгъуэхэм щыщ школакIуэхэр, студентхэр. Зэхыхьэр щекIуэкI къудамэм и унафэщI Ныбэжь Ларисэ удихьэхыу тепсэлъыхьащ Саят-Нова (и цIэ дыдэр Саядян Арутюнщ) и гъащIэ гъуэгуанэмрэ и лэжьыгъэмрэ. ЕджакIуэхэм къащIащ а усакIуэ цIэрыIуэм и IэдакъэщIэкIхэр литераторхэм, бзэ щIэныгъэлIхэм, тхыдэджхэмрэ философхэмрэ утыку инхэм кърахьэу илъэси 100 бжыгъэ хъуауэ къызэрекIуэкIыр. Апхуэдэу щытми, нобэр къыздэсым Саят-Нова и гъащIэм щыщу куэд иджыри къэмыхутауэ къэнащ. Абы и щхьэусыгъуэу къалъытэ усакIуэм и тхыгъэхэм щIагъыбзэр къызэрымыкIуэу Iэзэу къыщигъэсэбэпыфу зэрыщытар. Саят-Нова бзэ зыбжанэкIэ и усэхэр итхащ. Апхуэдэу ермэлыбзэкIэ тхыгъэ 60 хъума хъуащ, куржым я бзэкIэ усэ 34-рэ щыIэщ, азербайджаныбзэкIэ тхауэ усакIуэм IэдакъэщIэкIи 115-рэ къыщIэнащ. Саят-Нова и цIэр зыфIащар уэрам, школ, къуажэ къудейхэркъым, атIэ Меркурийм щыIэ кратерхэми ящыщ зым зэрехьэ абы и цIэр.
Ныбэжь Ларисэ Саят-Нова и усэ зыбжанэ къеджа нэужь, КъБКъУ-м и лэжьакIуэ Быхъур Неллэ дыхигъэгъуэзащ украин усакIуэ, тхакIуэ Вовчок Марко (и цIэ дыдэр Вилинская Мариещ) теухуа хъыбархэм. Библиотекэм и лэжьакIуэм къыхигъэщащ украиныбзэкIэ тха сабий прозэм и лъабжьэр зыгъэтIылъа Вовчок и иужьрей махуэхэр Налшык зэрыщигъэкIуар. Абы и цIэр зэрехьэ республикэм и къалащхьэм и щIыпIэ нэхъ дахэ дыдэ Долинск хьэблэм и зы уэрамым. Мэлажьэ Вовчок Марко и унэ-музейри. Абы щызэбгъэлъагъуфынущ усакIуэм и тхылъхэр, сурэтхэр, нэгъуэщIхэри.
ЕджакIуэхэм зэхыхьэр ягу ирихьащ, усакIуэхэм ятеухуауэ щIэ, хьэлэмэт куэд къызэращIари жаIащ.
ДЖЭДГЪЭФ Маринэ.
